হবিগঞ্জে গলাকেটে স্ত্রীকে হত্যা করলো স্বামী
হবিগঞ্জ জেলার লাখাইয়ে মাহফুজা বেগম (২৫) নামে এক গৃহবধূকে গলা কেটে হত্যা করেছে তার স্বামী। সোমবার দিবাগত রাত ১২টার দিকে উপজেলার বুল্লা ইউনিয়নের ভরপূর্ণি গ্রামে এ ঘটনা ঘটে।
নিহত মাহফুজা বেগম একই ইউনিয়নের গোয়াকাড়া গ্রামের শীর ইসলামের মেয়ে। এ ঘটনায় পুলিশ ঘাতক স্বামী মকসুদ আলীকে (৩৫) আটক করেছে।
বুল্লা ইউনিয়নের ৬নং ওয়ার্ড মেম্বার মহিবুর রহমান বিষয়টি নিশ্চিত করে জানান, কী কারণে এ হত্যাকাণ্ড ঘটেছে তা বলা যাচ্ছে না। তবে দীর্ঘদিন ধরে স্বামী-স্ত্রীর মধ্যে ঝগড়া-বিবাদ লেগেছিল।
তিনি আরও জানান, প্রায় ১০ বছর আগে গোয়াকাড়া গ্রামের মাহফুজা বেগমকে বিয়ে করেন ভরপূর্ণি গ্রামের মৃত খেলু মিয়ার ছেলে মকসুদ আলী। তাদের সংসারে এক ছেলে ও এক মেয়ে রয়েছে। বিয়ের পর থেকে নানা কারণে তাদের মাঝে অসন্তোষ দেখা দেয়। সোমবার রাতে স্বামী-স্ত্রীর মাঝে ঝগড়া হয়।
এ সময় মকসুদ আলী মারধরের একপর্যায়ে ধারালো অস্ত্র দিয়ে গলা কেটে স্ত্রী মাহফুজাকে হত্যা করেন। খবর পেয়ে লাখাই থানা পুলিশ ঘটনাস্থলে পৌঁছে ঘাতক মকসুদ আলীকে আটক করে মরদেহ থানায় নিয়ে গেছে।